U spotu sve popularnije kuršumlijske rep grupe se, između ostalih, u dva navrata našla i fotografija Slavoljuba Ristića. Popularnost, ničim izazvana, donosi mu, kaže, već skoro dve godine samo probleme, pre svega zbog propratnog teksta.

"Svi znaju šta znači reč totov. Ispalo je po njima da sam ja najveća budala u Kuršumliji", kaže Slavoljub Ristić, prosvetni radnik iz Kuršumlije.

"U svim tim pesmama ja se trudim da ubacim što više tih autohtonih reči i time ih sačuvam od zaborava. Ja sam tu reč čuo u društvu, kao gde si totove, ali stvarno nisam znao da ta reč ima značenje", kaže Dušan Koprivica, Ćače, rep grupa "Ćače i Đavo" iz Kuršumlije.

Kuršumličani sa kojima smo razgovarali, nemaju dilemu oko značenja reči totov.

"Budala, koji ne zna ništa. Kažu, pravi totov, ne zna ništa. Totov, to budala ili tetreb. Budala, lud, ne zna ništa", kažu Kruševljani.

Za razliku od građana, Osnovni sud u procesu, koji je tužbom inicirao Ristić, našao je da je spot isključivo zabavnog karaktera, a da sporna reč, prema rečniku Matice srpske, samo u pokrajini Vojvodini, ima uvredljivo značenje.

U Osnovnom sudu u Kuršumliji nisu želeli da komentarišu svoju presudu. Rekli su nam da je tužilac imao pravo žalbe i da je, time što ga nije iskoristio, ona je, u međuvremenu, postala pravosnažna.

"Sa stanovišta zakona možda se može desiti da je sud u pravu. Ali sa stanovišta morala, ovde se otvara jedno ozbiljno pitanje. Reč je o maloj sredini, malom gradu, gde se svi znaju. Ja pretpostavljam da su ljudi koji su napravili ovaj spot, mogli da nađu nekog sebi bliskijeg rođaka, prijatelja, kuma, druga, ko se verovatno ne bi ovoliko naljutio", kaže Dragan Dobrašinović, Toplički centar za demokratiju i ljudska prava.

Ristić je, u međuvremenu, zbog izgubljenog spora, morao da plati i oko pedesetak hiljada dinara na ime troškova. Teže mu, kaže pada, što se nastavljaju problemi, zbog kojih je i zatražio zaštitu suda.

"Rešenje ove moje situacije je samo da se ukloni taj snimak sa Jutjuba, kako bih mogao da nastavim mirno da živim u ovoj sredini", kaže Slavoljub Ristić, prosvetni radnik iz Kuršumlije.

Sporni spot kuršumlijske rep grupe, do sada, na Jutjubu ima preko trista trideset hiljada pregleda.

rts.prokuplje@rts.rs

+381 27 329 108